
סיפור משפטי

עמיחי רוזנפלד
שיח לשבת פרשת משפטים

פרשת משפטים מפגישה אותנו לראשונה עם ריכוז של מצוות, ובעצם מעבירה אותנו לראשונה אל החלק המשפטי של התורה. כמו המצוות הקודמות שניתנו בתורה עד עתה, משולבת פרשת משפטים בתוך סיפור. מצוות ברית מילה לא ניתנה בתוך חלל ריק, אלא כחלק מכריתת הברית בין אברהם לקב"ה, וגיד הנשה נספח למאבקו של יעקב במלאך. מצוות הפסח היא חלק אינטגרלי מסיפור יציאת מצרים, והשבת היא חלק מסיפור ירידת המן.

שונה מאלו פרשת משפטים. זו אמנם נמצאת בתוך סיפור מתן תורה, לאחר מתן תורה, ועל מצוות אלו נכרתת ברית האגנות המצויה בסוף הפרשה, אך בכל זאת ישנו הבדל משמעותי בין פרשת משפטים שניתנה בסיני לבין המצוות שניתנו קודם לכן. פרשת משפטים מפגישה אותנו עם התורה כפי שאנו רגילים לחשוב עליה – קובץ של מצוות הנוגעות לכל תחומי החיים. עד עתה ניתנו לאבות ולעם ישראל מצווה פה ומצווה שם, ועתה הם נתקלים לראשונה במשהו שמזכיר ממש ספר חוקים.

אך בעצם, הוא רק מזכיר. מי שיפתח היום ספר חוקים, יגלה משהו שונה מאוד מהתורה. החוקים אינם משולבים בתוך חיי אבות האומה, וגם אין סיפור מסגרת לחוק. ספרי החוקים היום בנויים מסעיפים ותתי סעיפים. מעבר לשמץ התפייטות בהקדמה לחוק, טיפת רוח איננה נושבת בניסוח החוק, והוא משתדל להיות יבש ויחד עם זאת מדויק. בלועזית יש שמות יפים וארוכים לסוגי ההתנסחות השונים. החוק מנוסח בצורה אפודיקטית, ואילו התורה מנוסחת בצורה קאזואיסטית.

מה פירוש המילה הארוכה הזו – 'קאזואיסטית'? אינני בטוח באשר להגדרה המילונית, אך כאשר משתמשים בה בהקשר של דרך ניסוח התורה, המשמעות היא בדרך-כלל חוק המנוסח באמצעות מקרה.
 התורה איננה קובעת כללים, אלא מתארת מציאות מסוימת, ומורה כיצד יש להתנהג כאשר נוצרת מציאות זו.

אם נעמיק בדבר, נראה שבעצם אין הבדל משמעותי בין המצוות המצויות בפרשת משפטים לבין אלו שמצויות קודם לכן בתורה. גם כאן וגם כאן, התורה מספרת סיפור. אמנם, בפרשת משפטים לאיש המוכר את ביתו לאמה אין שם, והאדון שהאמה רעה בעיניו נותר אלמוני, אך שניהם חלק מהסיפור שאותו מספרת התורה, ובאמצעותו היא מבקשת לעצב את חיינו.

מדוע מנסחת התורה את חוקיה בצורה זו? מדוע בוחרת התורה לספר את החוקים בדרך של סיפור ולא בדרך של כלל?

תשובה ברובד אחד תהיה הרצון להשוות בין הסיפורים לבין המצוות, ולעצב את שניהם בצורה הפונה אל כל רבדי נפשו ונשמתו של האדם. אינו דומה אדם הקורא שיר לאדם הקורא סיפור, ואינו דומה הקורא סיפור לקורא חוק יבש. ניסוח המצוות בצורת סיפורית מקרב את המצוות לא רק אל שכלו של האדם אלא גם אל לבו, ומנסה לעשות מהתורות תפילות.

אולי נוכל להציע גם כיוון אחר. כל ניסיון שנעשה לגבש 'הלכה מקראית' נתקל תמיד בבעיית ההכללה. הסיפור שמספרת התורה מתייחס למקרה ספציפי, וההלכה כפי שהיא נתפסת בעינינו צריכה לתת מענה גם למקרים שונים. המנסה לגבש הלכה ישתמש בכלים אנליטיים או אחרים על מנת להכליל כלל מתוך המקרה שעליו דיברה התורה. מהלך זה הוא מקור בלתי נדלה למחלוקות בין פרשנים ופוסקים שונים, שכל אחד מפרש ופוסק לפי דרכו. הדבר נכון לגבי כמעט כל סוגיה בתלמוד שבה נידון סיפור או מקרה, ובעצם כמעט לגבי כל סוגיה בכלל. בשונה מניסוח כללי שמטרתו להקיף כמה שיותר מקרים ולתת מענה לכל סיטואציה שהמציאות תצליח להמציא, הרי שניסוח קאזואיסטי הוא חסר יומרה כזו. הניסוח של התורה נועד לפתוח ולא לסגור. הוא מזמין את הניתוח המכליל, את ה'דמויי מילתא למילתא', את מרחב הפרשנויות. 

בבואנו לזאת נוכל לומר שהתורה שבעל-פה שניתנה יחד עם תורה שבכתב איננה פירוש ספציפי, אלא עצם העובדה שהתורה זקוקה לדמויי מילתא למילתא על מנת להתקיים. אין 'הלכה מקראית' ללא תורה שבעל-פה. הניסוח הקאזואיסטי של התורה נותן לאדם דריסת רגל ביצירת התורה, הוא פתח לכל פרשן לספר את התורה בדרכו שלו. על דרך זו נוכל לפרש את דברי הירושלמי בסנהדרין (ד, ב): "א"ר ינאי: אילו ניתנה התורה חתוכה, לא היתה לרגל עמידה".
� 	מקור המילה הוא כנראה ב-cause, אך השלג שהפסיק את החשמל וניתק אותי מהרשת מונע ממני לוודא זאת.


� 	תודה לידידי דוד סבתו על הניסוח. ואולי יש כאן גם ניסיון הפוך - לשוות לסיפורים מעמד זהה לזה של המצוות.





www.Siach.org.il

